·rinunzja komuni tal-garanzija għall-movimenti ta’ prodotti tal-enerġija mill-pipelines tiffaċilita t-trattament ta’ dawn il-movimenti mal-Unjoni kollha, mingħajr ebda riskju addizzjonali.

•Proporzjonalità

L-inizjattiva għandha l-għan li żżomm bilanċ bejn il-ħtieġa li jeħfief il-kummerċ transfruntier leġittimu u l-ħtieġa li jkun żgurat li jsiru kontrolli u monitoraġġ effettivi biex jinġabar id-dejn tas-sisa.

Ħafna mill-azzjonijiet f’din l-inizjattiva għandhom l-għan li jnaqqsu l-ispejjeż regolatorji għall-Istati Membri u għall-operaturi ekonomiċi permezz ta’ awtomatizzazzjoni tal-proċeduri attwali bbażati fuq il-karti u billi jiddefinixxu regoli komuni jew billi jissinkronizzaw aħjar il-proċeduri doganali u tad-dazju tas-sisa.

Din l-inizjattiva għandha l-għan li tnaqqas il-frodi b’monitoraġġ aktar effiċjenti tal-movimenti ta’ oġġetti soġġetti għas-sisa permezz tal-awtomatizzazzjoni u ta’ kontroverifiki tad-data bejn l-oqsma tan-negozju doganali u tad-dazju tas-sisa.

•Għażla tal-istrument

Il-proposta hija Direttiva.

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

•Evalwazzjonijiet ex post/kontrolli tal-idoneità tal-leġiżlazzjoni eżistenti

Fl-Anness II tal-Programm ta’ Ħidma tal-Kummissjoni għall-2017 tħabbret inizjattiva REFIT. Il-Kummissjoni għamlet evalwazzjoni tad-Direttiva 2008/118/KE fil-qafas tal-programm REFIT tal-Kummissjoni u ppreżentat rapport lill-Kunsill u lill-Parlament Ewropew dwar “l-implimentazzjoni u l-evalwazzjoni tad-Direttiva tal-Kunsill 2008/118/KE fis-16 ta’ Diċembru 2008 dwar l-arranġamenti ġenerali għad-dazju tas-sisa” mill-21 ta’ April 2017 (COM(2017) 184 final). Dan ir-rapport issejjes fuq żewġ studji esterni. L-ewwel studju dwar il-Kapitolu V tad-Direttiva (jiġifieri l-moviment intra-EU ta’ oġġetti soġġetti għas-sisa rrilaxxati għall-konsum) ġie ppubblikat fl-2015. It-tieni studju li jikkonċentra fuq il-Kapitoli III u IV tad-Direttiva (jiġifieri fuq dispożizzjonijiet dwar il-maħżen tat-taxxa u s-sistema tal-kontroll elettroniku, għall-proċeduri ta’ sospensjoni tad-dazju), ġie ppubblikat fl-2016. Ir-riżultati tal-evalwazzjoni juru li l-awtoritajiet tal-Istati Membri u l-operaturi ekonomiċi huma sodisfatti b’mod ġenerali bil-funzjonament tad-Direttiva, iżda juru wkoll li hemm oqsma li jeħtieġu titjib. Ir-riżultati tal-evalwazzjoni ġew riflessi fil-biċċa l-kbira fil-Konklużjonijiet tal-Kunsill, li ġew adottati fil-5 ta’ Diċembru 2017. L-istudju msejjaħ “Study contributing to an Impact Assessment on Council Directive 2008/118/EC concerning the general arrangements for excise duty” (Studju li jikkontribwixxu għal Valutazzjoni tal-Impatt dwar id-Direttiva tal-Kunsill 2008/118/KE dwar l-arranġamenti ġenerali għad-dazju tas-sisa) li qies ir-riżultati tal-evalwazzjoni, tlesta fl-2017.

•Konsultazzjonijiet mal-partijiet ikkonċernati

L-istrateġija ta’ konsultazzjoni ffokat fuq tliet gruppi ewlenin ta’ partijiet ikkonċernati: L-amministrazzjonijiet tal-Istati Membri, l-operaturi ekonomiċi u ċ-ċittadini. Il-programm ta’ konsultazzjoni fil-fond kellu l-ħsieb li jifhem aħjar il-funzjonament ġenerali tal-mekkaniżmi stabbiliti mid-Direttiva, il-loġika sottostanti tal-intervent, dettalji dwar il-kwistjonijiet involuti, l-għadd u t-tip ta’ partijiet ikkonċernati involuti u r-rwol tagħhom, u l-konnessjoni tad-Direttiva ma’ politiki rilevanti oħra tal-UE. Barra minn hekk, dawn l-attivitajiet ta’ konsultazzjoni kellhom l-għan li jiġbru l-fehmiet tal-partijiet ikkonċernati ewlenin dwar sett ta’ alternattivi possibbli għar-reviżjoni tad-Direttiva 2008/118/KE.

L-attivitajiet ewlenin tal-konsultazzjoni li saru kienu:

·Konsultazzjoni pubblika miftuħa li tikseb il-fehmiet taċ-ċittadini, tal-organizzazzjonijiet mhux governattivi, tal-operaturi ekonomiċi u tal-partijiet ikkonċernati oħra dwar sett ta’ alternattivi possibbli għar-reviżjoni tad-Direttiva;

·Konsultazzjoni mal-operaturi ekonomiċi li inkludiet sensiela ta’ intervisti, u ntbagħat kwestjonarju dettaljat lill-aktar partijiet ikkonċernati rilevanti (eż. il-grupp ta’ kuntatt dwar il-kummerċ doganali tal-UE u l-Grupp ta’ Kuntatt dwar id-Dazju tas-Sisa).

·Kwestjonarju bil-miktub għall-awtoritajiet tal-Istati Membri kollha flimkien ma’ sensiela ta’ intervisti fi Stat Membru magħżul, filwaqt li tqiesu l-ġeografija u l-volum ta’ kummerċ tas-sisa. B’mod aktar speċifiku, din il-konsultazzjoni kienet immirata għall-awtoritajiet nazzjonali doganali, tad-dazju tas-sisa u tas-saħħa.

L-attivitajiet kollha tal-konsultazzjoni saru bejn April u Lulju 2017. Aktar dettalji dwar il-konsultazzjonijiet jinsabu fl-Anness 2 “Rapport Sommarju” tal-valutazzjoni tal-impatt mehmuża ma’ din il-proposta.

•Ġbir u użu tal-għarfien espert

Ir-riżultati ta’ studju dwar il-moviment intra-UE ta’ oġġetti soġġetti għas-sisa rrilaxxati għall-konsum u r-riżultati ta’ studju dwar movimenti li matulhom jiġu sospiżi d-dazji tas-sisa kienu kkunsidrati fl-istudju li jikkontribwixxi għall-valutazzjoni tal-impatt. Dan l-istudju ġabar u għarbel evidenza dwar l-ispejjeż u l-benefiċċji biex jiddetermina d-daqs tal-problemi identifikati fir-rapport tal-Kummissjoni ppreżentat lill-Kunsill u lill-Parlament Ewropew dwar l-implimentazzjoni u l-evalwazzjoni tad-Direttiva 2008/118/KE. Ir-riżultati tal-konsultazzjonijiet, imwettqa fil-qafas tal-istudju li jikkontribwixxi għall-valutazzjoni tal-impatt, ġew ikkunsidrati fl-istudju li jikkontribwixxi għall-valutazzjoni tal-impatt. Minħabba l-impatt potenzjali fuq is-saħħa pubblika (iżda anki fuq it-telf tat-taxxa u l-frodi), anki xi kwistjonijiet relatati mas-saħħa fir-rigward tal-livelli gwida użati għax-xiri transfruntier tal-alkoħol u t-tabakk ġew inklużi fil-konsultazzjoni, iżda fi stadju avvanzat tal-istudju estern għall-valutazzjoni tal-impatt. Dawn il-kwistjonijiet se jiġu eżaminati fi studju separat.

•Valutazzjoni tal-impatt